51. schôdza NR SR - 1.deň - B. popoludní
Dátum: 2015-05-05
Poslanec: Hlina, Alojz (KDH)
Druh vystúpenia: Vystúpenie v rozprave

28. Vážený pán predseda, vážený pán minister, vážené kolegyne, kolegovia, pokiaľ sa nič nezmenilo, tak navrhovateľ, niežeby som teda, ale strážca rokovacieho poriadku momentálne odišiel, ale navrhovateľ by mal sedieť tu, ak sa nemýlim, možno sa to zmenilo. (Prerušenie vystúpenia predsedajúcim.) Pellegrini, Peter, predseda NR SR 29. Pán minister, pán minister, ak vás len môžem poprosiť, či by ste zaujali miesto pre navrhovateľa, tak ako býva dobrým zvykom. (Reakcia navrhovateľa.) Ďakujem pekne, pán minister. Hlina, Alojz, poslanec NR SR 30. Pán minister práve tuná predsedovi hovoril, že sa bojí sedieť blízko mňa, lebo sa bojí, že mu jednu asi, neviem čo, vypálim alebo čo... Ale vôbec som to nemal v úmysle. Problém je, že je nejaký rokovací poriadok, najväčší, najväčšia... (prerušenie vystúpenia okoloidúcim navrhovateľom, ktorý sa pristavil sa pri rečníkovi, dôverne mu niečo hovoriac), najväčšia žaba, ktorá sedí na prameni, pán Číž tu momentálne nie je, ale on to tu všetko stráži, tak ja som si dovolil len v jeho mene povedať... (Prerušenie vystúpenia predsedajúcim.) Pellegrini, Peter, predseda NR SR 31. Je to v poriadku, pán poslanec. Nech sa páči k skrátenému legislatívnemu konaniu. Hlina, Alojz, poslanec NR SR 32. No, takže všetko je tak, ako má byť, nič sa nezmenilo. Som rád, že parlament predsa len aké-také zbytky dôstojnosti si necháva. Však? Dôležité. Aspoň pre tých ľudí je to dôležité, že, lebo oni, by ste neverili, oni upínajú zrak, že čo to tu vlastne. A naozaj je to pravda. Ja by som nepodceňoval parlament. Vy keď sa teraz dohodnete, že zrušíte nedeľné omše, tak za dva týždne to je v Zbierke. Naozaj, ja chcem ľuďom povedať, že nepodceňujte, že čo parlament, zlodeji a neviem čo. Parlament je veľmi silná inštitúcia. Mimoriadne silná. Keď sa teraz smeráci rozhodnú, že dajú do skráteného zákaz nedeľných omší, do 15 dní - to prelomia aj veto prezidenta - a je to, je to zákon. Čo ako blbý, ale je. Lebo toto naozaj parlament dokáže. Naozaj. To chcem na to upozorniť a nepodceňoval by som to. Teraz sme začali schôdzu. Ja som bol pripravený na úplne iné zákony. Nuž čo by to, čo by človek neurobil pre dramatičnosť, však? Neviem, ktorí z vás videli alebo nevideli taký film, že Vrtieť psom. A tam išlo o voľbu amerického prezidenta. Potrebovali to nejako uhrať, tak povedali, urob vojnu v Albánsku. Viete, to je tam, fakt tie merítka sú iné, že urob vojnu v Albánsku. Tak oni zinštalovali vojnu v Albánsku, proste aby korigovali nejak tie volebné, volebné výskumy, tá dramatičnosť, tá ochrana záujmov, všetko tam bolo a darilo sa. Čiže aj tuná naši spin doktori, ktorí nezvládli Váhostav, nezvládli, absolútne, ja by som im nezaplatil faktúru, nie teda, že som Široký, ale by som rozporoval tie služby poskytnuté, fakturované a zvládal by som aspoň teda zľavu, lebo by som povedal, že to sú tak amatérsky poskytnuté služby, že to sú šuflikanti. Takže teraz spin doktori poradili, že tu mister Panasonic včera, dneska že by ste to skúsili cez niečo silné, čo vždycky zarezonuje, hej. Vždycky zarezonuje pocit ohrozenia, vždycky to zarezonovalo. Ohrozenie, bezpečnosť obyvateľstva, vždycky to bol jeden z posledných patrónov, ktorý treba využiť na to, aby ste zaujali, a je to tu. Pán minister tu sedí, v záverečnom slove povie, jak idú chrániť ľudské životy, jak proste tento zákon tomu pomôže, aj náš príspevok v boji proti terorizmu a ochraňujeme... Ach jaj. Ja teraz si uvedomujem, že som, hovoríme o procedúre. A ja teda, ak mi bude dovolené, tak ja už potom prípadne nevystúpim v tom prvom čítaní, ja zľahka naškrtnem aj to, že o akom zákone chcete hovoriť takouto procedúrou a že či to je naozaj nevyhnutné. Dobre? Čiže toto vám kľudne džentlmensky sľubujem, že ja to zrýchlim, skrátim a už k tomu nevystúpim. Len pre pamäť miesta a času podľa mňa je to dôležité ľuďom povedať, že naozaj máme ten návrh zákona, ktorý sám osebe niečo do seba má, samozrejme. Ale nebol by to návrh zákona z dielne SMER-u, keby nemal nejaké míny. Ale teraz k tej procesnej časti. Aj sám minister to v zásade povedal, materiál prešiel medzirezortným pripomienkovým konaním. Keby šiel do normálneho čítania, v júni to schválime, dáte to, ja neviem, no tak kedy, ja tie lehoty presne nepoznám, možno o mesiac neskôr. Tým, že to dáme do zrýchleného aj po MPK-u, budeme o mesiac skôr. Viete, už niekedy mesiac, ako sa hovorí, mesiac hore-dole, hej. Keď už toľko rokov nevadilo, že to predávate, teraz ten mesiac je pre nich mimoriadne dôležitý, lebo tam je potrebná tá dramatičnosť, ktorú je nevyhnutné na to, aby ste prekryli to, že tento štát ide platiť dlhy súkromných firiem z verejných zdrojov, a nech to dá, čo to dá, Kali, choď tam s tými zbraňami. Proste to je naozaj... Aj dneska asi večer budeme mať zo dva, zo tri príspevky teda, že ako v skrátenom legislatívnom konaní náš parlament prijal... náš príspevok v boji proti terorizmu... a pán minister to obhájil... Myslím, že to tak nejako zaznie. Možno si tú faktúru za máj zaslúžia spin doktori. Ale ten apríl by som im neodpustil. Viete, čiže hovoríme o mesiaci, hovoríme o jednom mesiaci, ale bude k tomu celý ten cirkus. Ja chcem teraz, ak dovolíte, upozorniť na jednu vec, ktorá je tam podľa mňa problematická v tom zákone. A aby sme nevypustili ďalšiu hydru z klietky. Lebo vy ste tu už povypúšťali toľko, však to bude bieda nahnať. My keď to raz budeme naháňať, však to tam vykukne, pomaly z každej stodoly na nás vykukne nejaké to monštrum, ktoré bude treba zavrieť. Tuná chystáte ďalšie. Neviem zase, keď sme v tej filmovej, s tým som začal, myslím, že to bol Minority report, film, ktorý, kde vlastne súdili tých, u ktorých sa predpokladalo, že spáchajú nejaký zločin, čiže preventívne ich teda odsúdili. My zavádzame do návrhu zákona ustanovenie, ktoré hovorí o tom, že je možné v zásade, zjednodušene pre ľudí to poviem, preventívne odobrať tú zbraň, keď by bolo nejaké riziko. Ale ja vám hovorím, že, prísne vzaté, nie som až tak proti, nie som až tak proti. Ale na takéto závažné ustanovenie zákona potrebujete žiť v slušnej krajine, pán minister, to je, by som povedal, základná podmienka. Základná podmienka na to, aby ste toto dali do zákona, je to, že firemná, že štábna kultúra doktrína, že to je proste tu, to je iný, sme typovo niekde inde, čo, možno by sme sa aj zhodli, keby na vás nesvietila kamera, že čiastočne na tom pravdy aj niečo je. Čiže zavádzame do zákona niečo, ktoré umožní tomu orgánu, teraz vlastne môžete odobrať zbraň vtedy, keď niekto niečo urobil. Ja som sa aj dopytoval cez interpeláciu, či to robíte, údajne robíte, teším sa tomu. Teraz dávate možnosť aj preventívne, to znamená, nemusí dojsť k dokonaniu toho činu, ale ak je predpoklad, tak je možné odobrať. Ja upozorním na jednu situáciu alebo na situácie, ktoré môžu nastať. Prísne vzaté, ľudia, ja vám to aj teda odporúčam, tento zákon keď schvália. Určite možno aj vy v mestečku, možno aj v nejakej dedine máte nejakého toho exota, viete, nejakého toho paka, má starého bavoráka a nejakú tú pištoľ, nejako proste tam viete o ňom, že to je proste divný, divný týpek, ale má zbroják, nerobí chyby, hej, čiže ten zbroják má stále, tak teraz podľa tohto zákona, to by ma aj potom zaujímalo, pán minister, že jak to budete v tom vykonávacom procese robiť. Prísne vzaté, podľa tohto návrhu zákona by za týchto okolností, pokiaľ sa ten človek správa divne, lebo tam to tak zvláštne špecifikujete, hej, tam stačí nejaká ofenzívna inštalácia - možno v nejakej štvrtej kategórii krčmy - a už to zadáva dôvody na to, odobrať tie preventívne. Občanom odporúčam, keď takýchto ľudí majú okolo seba, písať na Policajný zbor. Píšte na Policajný zbor a povedzte, že sused, alebo ja neviem, cez tri ulice sused je divný, veľa pije dajme tomu, možno aj si niečo sem tam šľahne, nikto nevie, vyhráža sa, toto robí a je potrebné - a to ma bude zaujímať, pán minister - je potrebné to poslať na políciu, lebo polícia v zásade podľa tohto prijatého zákona by mala začať konať. A to bude to zaujímavé, lebo, prísne vzaté, podľa tohto prijatého zákona by všetkým týmto všelijakým mafiánom a takýmto exotom mali preventívne zobrať zbraň. Otázka stojí, čo keď tak neurobia. A to bude zaujímavé. A preto... alebo ja si myslím, že to tak v zásade aj dopadne, že hentí exoti budú mať stále zbrane a toto ustanovenie sa stane možno nástrojom pre nejakých policajtov na to, aby si vybavovali nejaké účty s niekým, že mu prebral frajerku alebo že ja neviem čo, tak tak mu to, tak sa na ňom vyvŕši cez to, že preventívne mu odoberie zbraň. Preventívne, to je ináč akože fakt, ako neviem, či si uvedomujete, čo robíte, ale na tomto príklade to zadokumentujem. Takže keby to skončilo tak, že poberú mafiánom preventívne zbrane, tak nepoviem pol slova. Počkáme si na výsledky, či ako to dopadne. Pre potreby toho ďalšieho dosledovania, že ako funguje polícia, je dôležité to, že napíšte na políciu ten papier, že je tam ten človek, je divný, nech to majú založené, lebo to musia mať archivované. Potom sa možno stane, že ten človek spraví priestupok, už bude dokonaný ten dôvod, už nie podľa tohto ustanovenia, ale podľa existujúceho platného a potom sa bude dať dosledovať a povieme, no dobre, vážení, ale pozrite sa on teraz spáchal priestupok, kde mu má byť jednoznačne odobratý, ale tu je ďalších ix oznámení na túto osobu, kde občania v rámci svojej, občianskeho aktivizmu na tejto skutočnosti upozorňovali. Ako ste konali, resp. nekonali? Hovorí zákon o vyvodzovaní, rozprávali ste sa s policajtmi, mňa to bude fakt zaujímať, že ten policajt, ktorý bude mať tri ohlášky na divného týpka v dedine po dvoch rokoch mu prdne v bedni a niečo urobí, ale, ale už mohol pred rokom, lebo tam tie oznámenia boli. Alebo bude polícia konať na základe každého oznámenia? Ako toto je vec, ktorú treba rozdiskutovať, vy ste sem prišli v skrátenom legislatívnom konaní, nech sa páči, nech sa páči, ja len upozorňujem, že to má v sebe určité riziká. Možno paradoxne pre ľudí. Lebo oni to schvália tak, ako schvália zákaz nedeľných omší, keď sa rozhodnú, alebo povinný marxizmus, tak schvália aj toto. Dobre, keď to je, nech to je, len potom vám naozaj odporúčam, byť občiansky statočný v tom, že pokiaľ máte nejaké informácie o tom, že je niekto držiteľom zbrojného pasu, ktorý, prísne vzaté, nevykazuje znaky slušného občana, tak to napíšte na políciu a bude to dôležité v tom ďalšom dokazovaní, hej, aby sme si po dvoch-troch rokoch povedali, dobre, máme to, ale z preventívnych dôvodov ste ani jedinému mafiánovi neodobrali zbraň, ale odobrali ste Ferovi Mrkvičkovi, ktorý zobral, prebral frajerku policajnému riaditeľovi okresu, ja neviem akého. Prísne vzaté, po tom, po schválení tohto zákona by všetci tí sudcovia a prokurátori z toho slávneho Bonana mali, podľa mňa vykazovali znaky toho, že je možné aplikovať toto ustanovenie automaticky na nich. To ma bude zaujímať. Lebo tie znaky toho konania tých ľudí v tom bare Bonano vykazovali tie znaky, ktoré vy hovoríte, že sú, že môžu byť dôvodom na preventívne odobratie zbraní. Takže, prísne vzaté, kto to sleduje, kto nie, ak dôjde k schváleniu tohto zákona, všetci tí, čo boli v Bonane, všetci, ja tipujem, že niektorí, ak nie všetci, sú držiteľmi aj zbrojných pasov, tak malo by ísť automaticky, by mala začať polícia ex offo, pán minister, to možno sa vás budem dopytovať, ale niektorí občania by mali automaticky žiadať, že majú podozrenie, že môže dôjsť k zneužitiu zbrane. Ako bude polícia v tomto prípade postupovať? Otvárate veľa otázok, držím vám palce (povedané so smiechom), aby ste vedeli nájsť na ne odpovede. Ďakujem.